b'\n_START_ARTICLE_\nTom Odell\n_START_SECTION_\nElulugu\n_START_PARAGRAPH_\nOdell s\xc3\xbcndis 24. novembril 1990. aastal Inglismaal, Chichesteris, p\xc3\xb5hikooli \xc3\xb5petajast ema ja lennupiloodist isa peresse, kelle t\xc3\xb6\xc3\xb6 t\xc3\xb5ttu elas ta osa oma lapsep\xc3\xb5lvest Uus-Meremaal. Tal on ka vanem \xc3\xb5de. Klaverim\xc3\xa4nguga alustas Odell juba 7-aastaselt ning ise lugusid hakkas kirjutama 12-aastaselt. Oma loomingut ei avaldanud ta alguses kellelegi, sest pidas sellist hobi "mittelahedaks". Teismelise east saati m\xc3\xa4ngis ta erinevates b\xc3\xa4ndides ning k\xc3\xa4is \xc3\xbcle Inglismaa pubides esinemas. Vaatamata sellele, et esinemistel tuli ette alandamist, on Odell \xc3\xb6elnud, et t\xc3\xa4nu sellistele kogemustele on ta \xc3\xb5ppinud kuidas esineda ning millised laulud publikuga t\xc3\xb6\xc3\xb6tavad. 18-aastaselt proovis ta sisse saada Liverpooli muusikakolled\xc5\xbesisse, kuid see ei \xc3\xb5nnestunud. L\xc3\xb5puks l\xc3\xa4ks ta \xc3\xb5ppima Brightoni Moodsa Muusika Instituuti, kus ta oli b\xc3\xa4ndis nimega Tom and the Tides. Instituudi \xc3\xb5pilaste albumisse salvestati lugu nimega "Spider". Odell panustas oma aega b\xc3\xa4ndi v\xc3\xa4ga palju ning kutsus liikmeks ka \xc3\xbche oma hea s\xc3\xb5bra. \xc3\x95ige pea p\xc3\xb6\xc3\xb6rdus s\xc3\xb5ber tema poole, et b\xc3\xa4nd tahab n\xc3\xbc\xc3\xbcdsest temaga m\xc3\xa4ngida ja Odell on koosseisust v\xc3\xa4lja arvatud. Peale rasket aastat Brightonis kolis Odell Londonisse. Ta otsustas, et ei taha enam inimestest s\xc3\xb5ltuda ja hakkas esinema oma nime all.\n_START_SECTION_\nKarj\xc3\xa4\xc3\xa4r\n_START_PARAGRAPH_\nLondonis alustas Tom Odell soolokarj\xc3\xa4\xc3\xa4ri. Vaatamata sellele, et klaverim\xc3\xa4ngijana on \xc3\xbcsna raske soolokarj\xc3\xa4\xc3\xa4ri teha, tabas Odelli edu \xc3\xbcsna kiiresti. \xc3\x9chel esinemisel m\xc3\xa4rkas teda maineka plaadifirma juhataja Lily Alleni hea tuttav. Ta mainis andekat klaverim\xc3\xa4ngijat Allenile, kes otsustas Odelliga kohtuda. Juba m\xc3\xb5ne aja p\xc3\xa4rast kirjutas Odell alla plaadifirma In the Name Of (Columbia Records t\xc3\xbctarfirma) lepingule. Lily Allen v\xc3\xb5rdles laulja annet David Bowiega._NEWLINE_Oma esimese minialbumi "Songs from Another Love" andis ta v\xc3\xa4lja 2012. aastal. Deb\xc3\xbc\xc3\xbct oli v\xc3\xa4ga edukas - juba samal aastal kasutati tema laulu BBC reklaamis. 2012. aastal tegi ta televisiooni deb\xc3\xbc\xc3\xbcdi saates "Later... with Jools Holland". 2013. aasta jaanuaris oli Tom Odell nomineeritud auhinnale BBC Sound of 2013 ning samal aasta v\xc3\xb5itis ka auhinna the BRITs Critics\' Choice Award, olles nimetatud parimaks laulukirjutajaks Briti kriitikute poolt. Tema esimene album "Long Way Down" saavutas briti edetabelites 1. koha._NEWLINE_P\xc3\xa4rast sellist edukat deb\xc3\xbc\xc3\xbcti hakati ta laule kasutama populaarsetes sarjades. "Can\xe2\x80\x99t pretend" k\xc3\xb5las sarjas "The 100" ning "Long Way Down" v\xc3\xa4ga menukas filmis "The Fault In Our Stars". Samuti k\xc3\xb5lasid ta laulud Burbery moeetendustes._NEWLINE_Teine album "Wrong Crowd" avaldati lisaks digitaalsele ja CD variandile ka vin\xc3\xbc\xc3\xbclplaatidel ja kompaktsetel kassettidel. Teine v\xc3\xa4ljaanne sisaldab nelja lisalugu, mis varem polnud ilmunud. Albumiga samanimelisele laulule filmis re\xc5\xbeiss\xc3\xb6\xc3\xb6r George Belfield L\xc3\xb5una-Aafrikas muusikavideo, mis sai \xc3\xbcle viie miljoni vaatamise._NEWLINE_2018. aastal avaldas Odell kolmanda albumi nimega " Jubilee Road", mis on laulja jaoks eriti eriline. Lisaks laulude kirjutamisele on ta kogu projekti ise produtseerinud. K\xc3\xb5ik lood kirjutas Odell oma Ida-Londoni kodus ning inspiratsiooni sai ta sealsetest inimestest. Terve albumi salvestas ta oma elutoas._NEWLINE_Odellil on olnud mitu kontserttuuri nii USAs kui ka Euroopas (sealhulgas Eestis). 2017. aasta jooksul oli ta nomineeritud 21-le suurele muusikaauhinnale.\n_START_SECTION_\nIsiklikku\n_START_PARAGRAPH_\nLaulja suhtlusringis on m\xc3\xa4rgatud mitmeid TED spiikreid ja Londoni m\xc3\xb5juisikuid, nende hulgas Fryars, Nimrod Kamer, Derek Blasberg ning Henry Hudson. Odelli s\xc3\xb5nul on enamik tema lauludest autobiograafilised. "Iga lugu ja iga tekst tuleb t\xc3\xa4nu mingile emotsioonile. Igal laulul on oma lugu r\xc3\xa4\xc3\xa4kida ja ma lihtsalt pean seda tegema. Need on t\xc3\xb5elised emotsioonid, mille ma muusikasse panen", \xc3\xbctles Odell intervjuus. Oma eraelu kohta r\xc3\xa4\xc3\xa4gib ta v\xc3\xa4ga v\xc3\xa4he, kuid oma intervjuudes on ta mitu korda maininud, et "murtud s\xc3\xbcda teeb p\xc3\xa4ris head laule". Samuti on Odell v\xc3\xa4itnud, et tema loovus ja eriline tundemaailm on p\xc3\xb5hjused, miks tal ei tule suhete hoidmine h\xc3\xa4sti v\xc3\xa4lja.\n_START_SECTION_\nEeskujud\n_START_PARAGRAPH_\n\xc3\x9cheks oma suureks kangelaseks peab Odell Elton Johni, kelle muusikaga on ta koos \xc3\xbcles kasvanud. Lauljad hoiavad omavahel kirjavahetust ning on koos ka esinenud. Odell peab Elton Johni k\xc3\xb5ige armsamaks inimeseks ja enda suurimaks tugiisikuks, olles saanud temalt palju muusikaalaseid soovitusi._NEWLINE_Enamasti leiab Odell eeskujusid l\xc3\xbc\xc3\xbcriliste laulukirjutajate seast. Ta jaoks on laulukirjutamisel oluline lugude jagamise kunst. Odelli arvates valdavad seda h\xc3\xa4sti n\xc3\xa4iteks Joni Mitchell, Leonard Cohen ja Jackson Brown. Veel \xc3\xbcheks suureks inspireerijaks on Nick Cave, kelle lugudest leiab ta erinevaid k\xc3\xbclgi iga kuulamisega.\n_START_SECTION_\nEestis\n_START_PARAGRAPH_\nEestis on Odell esinenud kahel korral. 2017. aasta m\xc3\xa4rtsis esines ta Tallinnas, Kultuurikatlas, mis toimus tema Euroopa turnee "Wrong Crowd Tour" raames.  Kontsert oli edukas, k\xc3\xb5ik piletid said v\xc3\xa4lja m\xc3\xbc\xc3\xbcdud. 2018 oli ta \xc3\xbcks Sweet Spot Festivali peaesinejatest.\n_START_SECTION_\nAlbumid\n_START_PARAGRAPH_\n"Long Way Down" ilmus 24. juuni 2013 formaat: CD, digitaalne allalaadimine_NEWLINE_"Wrong Crowd" ilmus 10. juuni 2016 formaat: CD, digitaalne allalaadimine, vin\xc3\xbc\xc3\xbclplaat _NEWLINE_"Jubilee Road" ilmus 26. oktoober 2018 formaat: CD, digitaalne allalaadimine, vin\xc3\xbc\xc3\xbclplaat\n_START_SECTION_\nKontserttuurid\n_START_PARAGRAPH_\nLong Way Down Tour (2013)_NEWLINE_No Bad Days Tour (2016-2017)_NEWLINE_Jubilee Road Tour (2018-2019)'